CELEX: 32007R0089
Language: lv
Date: 2007-01-30 00:00:00
Title: Padomes Regula (EK, Euratom) Nr. 89/2007 ( 2007. gada 30. janvāris ), ar kuru groza Regulu (EK, Euratom ) Nr. 2728/94, ar ko izveido Garantiju fondu ārējai darbībai

31.1.2007   
            
            
               LV
            
            
               Eiropas Savienības Oficiālais Vēstnesis
            
            
               L 22/1
            
         
      PADOMES REGULA (EK, EURATOM) Nr. 89/2007
   (2007. gada 30. janvāris),
   ar kuru groza Regulu (EK, Euratom) Nr. 2728/94, ar ko izveido Garantiju fondu ārējai darbībai
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu, un jo īpaši tā 308. pantu,
   ņemot vērā Eiropas Atomenerģijas kopienas dibināšanas līgumu, un jo īpaši tā 203. pantu,
   ņemot vērā Komisijas priekšlikumu,
   ņemot vērā Eiropas Parlamenta atzinumu (1),
   ņemot vērā Revīzijas palātas atzinumu (2),
   tā kā:
   
               (1)
            
            
               Būtu jāuzlabo to budžeta līdzekļu izmantojuma efektivitāte, kas rezervēti ar Regulu (EK, Euratom) Nr. 2728/94 (3) izveidotajam Garantiju fondam, kā arī būtu jāsamazina administratīvais darbs, kas saistīts ar Garantiju fonda budžeta vadību.
            
         
               (2)
            
            
               Būtu jāuzlabo budžeta darījumu plānošanas pārskatāmība saistībā ar Garantiju fonda finansēšanu.
            
         
               (3)
            
            
               Eiropas Parlamenta, Padomes un Komisijas 2006. gada 17. maija pieņemtajā Iestāžu nolīgumā par budžeta disciplīnu un pareizu finanšu pārvaldību (4) ir noteikta Eiropas Savienības daudzgadu finanšu shēma laikposmam no 2007. līdz 2013. gadam. Saskaņā ar Iestāžu nolīgumu finansējumu Garantiju fondam minētajā laikposmā nodrošina kā obligātos izdevumus no Eiropas Savienības vispārējā budžeta.
            
         
               (4)
            
            
               Būtu jāsaglabā Garantiju fonda galvenā funkcija, proti – aizsargāt Eiropas Savienības vispārējo budžetu no satricinājumiem, ko izraisa to aizdevumu vai garantēto aizdevumu saistību nepildīšana, kurus sedz fonds.
            
         
               (5)
            
            
               Garantiju fonds sedz tādu Eiropas Investīciju bankas (turpmāk “EIB”) piešķirtu aizdevumu saistību nepildīšanu, kam Kopiena sniedz garantiju saskaņā ar EIB ārējām pilnvarām. Turklāt saskaņā ar EIB ārējām pilnvarām, kas stājas spēkā 2007. gada 1. februārī, Fondam būtu jāsedz arī tādu EIB piešķirtu garantēto aizdevumu saistību nepildīšana, kam Kopiena sniedz garantiju.
            
         
               (6)
            
            
               Tādēļ attiecīgi būtu jāgroza Regula (EK, Euratom) Nr. 2728/94.
            
         
               (7)
            
            
               Līgumi šīs regulas pieņemšanai neparedz citas pilnvaras kā tās, kas noteiktas EK Līguma 308. pantā un Euratom Līguma 203. pantā,
            
         IR PIEŅĒMUSI ŠO REGULU.
   1. pants
   Regulu (EK, Euratom) Nr. 2728/94 groza šādi:
   
               1)
            
            
               Regulas 1. panta pirmo daļu aizstāj ar šādu tekstu:
               “Tiek izveidots Garantiju fonds, turpmāk “Fonds”, kura līdzekļus izmanto, lai atmaksātu Kopienas kreditoriem, ja Kopienas piešķirtā vai garantētā aizdevuma vai tāda Eiropas Investīciju bankas garantētā aizdevuma, kam Kopiena sniedz garantiju, saņēmējs nepilda saistības.”.
            
         
               2)
            
            
               Pirmo ievilkumu 2. pantā aizstāj ar šādu tekstu:
               
                           “—
                        
                        
                           viens gada maksājums no Eiropas Savienības vispārējā budžeta saskaņā ar 4. un 5. pantu,”.
                        
                     
         
               3)
            
            
               Regulas 3. panta trešo daļu aizstāj ar šādu tekstu:
               “Pamatojoties uz starpību starp paredzēto summu un Fonda aktīvu neto vērtību “n–1” gada beigās, kuru aprēķina “n” gada sākumā, jebkādu apjoma pārpalikumu vienā darījumā iemaksā Eiropas Savienības “n+1” gada vispārējā budžeta ieņēmumu tāmes īpašā pozīcijā.”.
            
         
               4)
            
            
               Regulas 4. pantu aizstāj ar šādu pantu:
               “4. pants
               Pamatojoties uz starpību starp paredzēto summu un Fonda neto aktīvu vērtību “n–1” gada beigās, kuru aprēķina “n” gada sākumā, vajadzīgo finansējuma summu Fondā iemaksā vienā darījumā “n+1” gadā no Eiropas Savienības vispārējā budžeta.”.
            
         
               5)
            
            
               Regulas 5. pantu aizstāj ar šādu pantu:
               “5. pants
               1.   Ja vienas vai vairāku saistību nepildīšanas gadījumā garantiju aktivēšanas rezultātā “n–1” gadā pārsniedz EUR 100 miljonus, summu, kas pārsniedz EUR 100 miljonus, atmaksā atpakaļ Fondā ikgadējās pārvedumu daļās, sākot ar “n+1” gadu un turpinot veikt šos maksājumus turpmākos gadus līdz pilnai atmaksai (“izlīdzināšanas mehānisms”). Gada maksājuma daļas summa ir mazākā no šīm summām:
               
                           —
                        
                        
                           EUR 100 miljoni vai
                        
                     
                           —
                        
                        
                           atlikusī atmaksājamā summa saskaņā ar izlīdzināšanas mehānismu.
                        
                     Visas summas, kas izriet no garantiju aktivēšanas gados pirms “n–1” gada, kas vēl nav atmaksātas pilnībā izlīdzināšanas mehānisma dēļ, atmaksā, pirms var stāties spēkā izlīdzināšanas mehānisms saistību nepildīšanām “n–1” gadā vai sekojošiem gadiem. Šādas atlikušās summas turpina atvilkt no maksimālās ikgadējās summas, ko atgūst no Eiropas Savienības vispārējā budžeta saskaņā ar izlīdzināšanas mehānismu, līdz laikam, kad pilna summa ir iemaksāta atpakaļ Fondā.
               2.   Aprēķinus, pamatojoties uz izlīdzināšanas mehānismu, veic atsevišķi no 3. panta trešajā daļā un 4. pantā minētajiem aprēķiniem. Tomēr tie kopā veido ikgadējo pārvedumu. Summas, kas jāmaksā no Eiropas Savienības vispārējā budžeta saskaņā ar izlīdzināšanas mehānismu, saskaņā ar 3. un 4. pantu veiktajos aprēķinos uzskata par Fonda neto aktīviem.
               3.   Ja garantiju aktivēšanas rezultātā, kas seko vienai vai vairākām lielām saistību nepildīšanām, Fonda līdzekļi samazinās zem 80 % no paredzētās summas, Komisija informē par to budžeta lēmējinstitūciju.
               4.   Ja vienas vai vairāku saistību nepildīšanas gadījumā garantiju aktivēšanas rezultātā fonda līdzekļi samazinās zem 70 % no paredzētās summas, Komisija iesniedz ziņojumu par ārkārtas pasākumiem, kas varētu būt vajadzīgi Fonda papildināšanai.”.
            
         
               6)
            
            
               Pielikumu svītro.
            
         2. pants
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2007. gada 1. janvāra.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2007. gada 30. janvārī
      
         
            Padomes vārdā —
         
            priekšsēdētājs
         
         P. STEINBRÜCK
         
      
   
   
      (1)  Atzinums sniegts 2006. gada 14. martā (Oficiālajā Vēstnesī vēl nav publicēts).
   
      (2)  OV C 313, 9.12.2005., 6. lpp.
   
      (3)  OV L 293, 12.11.1994., 1. lpp. Regulā jaunākie grozījumi izdarīti ar Regulu (EK, Euratom) Nr. 2273/2004 (OV L 396, 31.12.2004., 28. lpp.).
   
      (4)  OV C 139, 14.6.2006., 1. lpp.